Vittorio Bersezio/Le miserie 'd monsú Travet/pàgina 49
Sena sétima

Barbarot e 'l Comendator.

'L COMENDATOR Chi j'elo lí? Ah chiel! Com'elo c'a ven ananss senssa fesse anonssié?

BARBAROT C'a scusa, j'eu ciamà d'monssú Travet, e sicoma l'ussiè a m'conoss, a m'ha lassame vni.

'L COMENDATOR Va ben (a s'ancamina).

BARBAROT C'a përdona, sor Comendator... ma verament a l'è a chiel ch'j'avria piasí d'parleje... e s'i ciamava d'monssú Travet a l'era mach përchè ch'j'ancalava pa a presenteme da mi dnanss a chiel, e i volía che côl galantom, con soa racomandassion, a m'otneissa, 'n udienssa da chiel.

'L COMENDATOR (sech) Mi quand j'eu da dé d'udiensse i j dagh senssa c'a l'abio bsogn d'fesse racomandé.

BARBAROT (Bérgne! Coma a l'è grassios stamatin!) Sí sgnor i lo seu ben... ma cosa mai? a m'smia che 'na parola dita da 'na persona për la qual un a l'ha 'na certa simpatia...

'L COMENDATOR (ancora pi sech) Mi j'eu gnune simpatie për gnun.

BARBAROT (I son propi capità mal). I volía dí... eco... i volía vni da chiel a difendme contro certe aparensse.

'L COMENDATOR (come sopra) A l'ha da difendse d'gnente.

BARBAROT Sí sgnor, sí sgnor. La sena d'jer seira a l'avrà daje d'cative idee su me cont... Ma con tut lon i son un brav fieul, salo... C'a j ciama d'mie informassion bele a monssú Travet.

'L COMENDATOR (eclatand) Monssú Travet! Monssú Travet! Cosa c'a ven sempre a campeme s'la facia' côl nom? Monssú Travet a l'è 'n impiegato parei d'un autr, e a l'ha gnune influensse su mi.

BARBAROT Pardon, ma...

'L COMENDATOR A l'è temp d'finila con ste insinuassion e s'i scoteissa mach mia colera, i voria feje paghé car... bele a chiel 'l prim, sor suplicant.

BARBAROT (Bosaron! J'eu fait un bel lait).

Leteratura piemontèisa
Vittorio Bersezio
Le miserie 'd monsú Travet